6.9.2022
DA
Den Europæiske Unions Tidende
C 342/21 Tirsdag den 15. februar 2022
33. opfordrer medlemsstaterne til fortsat at reformere skattemyndighederne, accelerere digitaliseringen og begynde at udrulle strategiske metoder til at understøtte SMV'er med hensyn til overholdelse af skattelovgivningen og til at udpege muligheder for at mindske byrder; opfordrer medlemsstaterne til at gennemføre sunde og robuste reformer med hensyn til kompleksiteten af skattesystemerne med det formål at mindske bureaukratiet, de administrative byrder og omkostningerne ved at overholde lovgivningen; minder om, at der er en høj merværdi af europæisk samarbejde på dette område og i forbindelse med udveksling af bedste praksisser mellem skattemyndighederne; 34. opfordrer medlemsstaterne til at gøre bedre brug af EU's Fiscalis-program for at forbedre samarbejdet mellem skattemyndighederne i forbindelse med deres reformbestræbelser; opfordrer i den forbindelse Kommissionen til at oprette et Erasmusprogram for embedsfolk i skatteforvaltningerne til udveksling og anvendelse af bedste praksisser; 35. opfordrer Kommissionen til at følge op på og overvåge nye nationale skattereformer eller -foranstaltninger, der gennemføres som følge af covid-19-pandemien for at understøtte økonomien, navnlig de foranstaltninger, der ikke er midlertidige; opfordrer medlemsstaterne til at gennemføre reformer af skattesystemerne og udnytte de muligheder, der kommer fra EU-instrumenterne til støtte for den økonomiske genopretning; understreger, at disse reformer bør respektere EU's finanspolitiske ramme; minder om, at disse reformer bør gennemføres med fuld respekt for den nationale kompetence i skattespørgsmål, men understreger, at et stærkt samarbejde mellem medlemsstaterne ville føre til en betydelig merværdi; 36. støtter høje standarder med hensyn til respekt for skatteydernes rettigheder, navnlig hvad angår privatliv og databeskyttelse, og især for enkeltpersoner, i forbindelse med alle politiske og lovgivningsmæssige processer vedrørende beskatning; 37. bemærker, at de fleste nationale udbudsprocedurer i medlemsstaterne anvender laveste pris som det eneste tildelingskriterium for offentlige kontrakter; minder om Rådets opfordring til Kommissionen om at overveje, hvordan man kan afhjælpe den konkurrenceforvridende virkning af, at tilbudsgivere med aktiviteter i jurisdiktioner på EU's liste over ikkesamarbejdsvillige skattejurisdiktioner deltager i udbud; opfordrer Kommissionen til at revidere sin strategi for offentlige indkøb i denne henseende; EU-resultattavle for beskatning 38. noterer sig Kommissionens igangværende arbejde med en EU-resultattavle for beskatning; anbefaler, at der anvendes økonomiske indikatorer, der gør det muligt at påvise forvridninger på det indre marked, som f.eks. niveauet af udenlandske direkte investeringer, royalties og rentebetalinger; fremhæver, at en sådan resultattavle skal bidrage til bekæmpelsen af skadelig skattekonkurrence; opfordrer Kommissionen til at tage behørigt hensyn til de betydelige tab af offentlige indtægter, der følger af nationale skattepolitikker, som letter skatteunddragelse; anerkender, at denne resultattavle for beskatning bør opbygges som et instrument til at hjælpe medlemsstaterne med at gennemføre sunde og robuste reformer på skatteområdet; advarer mod brugen af denne resultattavle til udskamning af bestemte medlemsstater, men mener, at den kan fremme debatten om de nødvendige reformer; opfordrer til et stærkt samarbejde med de nuværende EU-platforme om at opbygge denne resultattavle; mener, at dette nye instrument kan blive nyttigt for processen omkring det europæiske semester og navnlig for de landespecifikke anbefalinger; o o
o
39. pålægger sin formand at sende denne beslutning til Rådet og Kommissionen samt til medlemsstaternes regeringer og parlamenter.